runetrust/blame-folketinget-dk huggingface dataset:
Eyvind Vesselbo (V), 2011-01-27:
Arbejdsgruppernes afrapportering vil sammen med høringsmaterialet indgå i den endelige justering og tilpasning af vandplanerne i samarbejde med forligskredsen. Folketinget tager ministerens redegørelse til efterretning og udtrykker tillid til, at den danske vand- og naturplanlægning, som vil fremme et godt vandmiljø, og som ligger i den ambitiøse ende – sammenlignet med de andre EU-lande – vil leve op til forpligtelserne i EU's Vandramme- og Natura 2000-direktiver.«
Kirsten Brosbøl (S), 2010-04-08:
Vi har i forhandlingerne fra Socialdemokraternes side spurgt lidt ind til og forsøgt at få en afklaring, for så vidt angår de studerende, der ikke har flere SU-klip tilbage, for der ønsker regeringen ikke at lave en dispensation fra reglen, således at også disse studerende vil være dækket af udlandsstipendiet, fordi man altså knytter udlandsstipendieordningen til de studerende, der har SU-klip tilbage.
Bjarne Laustsen (S), 2018-02-07:
Det første spørgsmål lyder: Synes ministeren, at det gavner dansk værftsindustri, at Danmark har opstillet en hel masse snubletråde, som andre EU-lande ikke bruger, når staten skal afgive ordre på nye fartøjer, i form af en 10-årsregel plus materiale på flere sprog osv.?
Erik Mortensen (S), 1997-10-29:
I forlængelse af hovedspørgsmålet vil jeg gerne spørge ministeren: Den udvikling, som man fornemmer på sygehusområdet, hvor det bliver sværere og sværere at finde læger til de mindre sygehuse - til gengæld bliver der flere og flere læger på de større sygehuse, alt sammen er sket i forbindelse med en større specialisering for de enkelte læger - harmonerer den med tanken om et begrænset team omkring den enkelte patient?
Sophie Løhde (V), 2010-04-06:
Hvis vi derfor skal undgå de her kræfttilfælde, som ordføreren ganske rigtigt påpeger har været stigende, handler det jo netop om, at vi skal intensivere og fortsætte med den oplysningsindsats, som vi gør, sådan at vi bevidstgør andre mennesker om konsekvenserne af de valg, de træffer.
Anders Fogh Rasmussen (V), 2004-05-26:
Jeg tror, hr. Søren Søndergaard er noget naiv i sin tro på, at det kan lade sig gøre, og derfor synes jeg, det er vigtigt at sætte ind et andet sted, nemlig ved helt kontant at få sikkerhed for, at fangemishandlinger ikke finder sted og ikke vil gentage sig, og helt kontant at få sikkerhed for, at der bliver strammet op.
Søren Søndergaard (EL), 2002-04-04:
Det vil måske ikke i første omgang skabe store forskelle, men hen ad vejen kan vi jo så risikere, at der er andre lande, f.eks. Rusland og SNG-lande, der siger: Jamen okay, så vil vi også lave vores egen praksis på vores område, og så vil det unikke skridt fremad, der er sket, ryge tilbage, så jeg mener, at det er meget afgørende, at vi i de kommende diskussioner får slået fast, at EU under alle omstændigheder skal acceptere afgørelser fra Den Europæiske Menneskerettighedsdomstol, uanset i hvilken retning de går. Det sidste punkt, jeg lige kort vil nævne, er, at meget jo, når man diskuterer Europarådet, også handler om folkelig opbakning, og nogle gange kan man blive helt flov, når man kommer til østeuropæiske lande, som for kort tid siden har meldt sig ind i Europarådet, og iagttager, hvor bredt forankret, også i befolkningen, diskussionen om Europarådet er.
Peter Skaarup (DF), 2001-05-23:
Dansk Folkeparti har stillet ændringsforslag til det her lovforslag, og det hænger sammen med, at vi mener, at man skal indføre det begreb, der hedder »tort« også i dansk erstatningslovgivning, når det handler om personer, der er blevet krænket eller ydmyget under særlige omstændigheder.
Jakob Sølvhøj (EL), 2016-05-09:
Men vil ordføreren ikke give mig ret i, at når vi nu har underskrevet FN's handicapkonvention og der ligger en særlig forpligtelse her til at udforme valgmaterialer, som er »passende, tilgængelige og lette at forstå og anvende«, så forsømmer vi faktisk en opgave, som vi har forpligtet os til at løse?
Merete Scheelsbeck (KF), 2021-03-11:
Med lovforslaget implementeres Europa-Kommissionens statsstøtteafgørelse om statsstøtte, som den danske stat har ydet til Femern A/S, og godkendelsen er en forudsætning for, at vi kan begynde arbejdet på det fantastiske Femernprojekt, som vi i Det Konservative Folkeparti er meget stolte af og meget glade for.
Per Dalgaard (DF), 2003-05-05:
Der har været nævnt præsidenten for Østre Landsret, Dommerforeningen og Advokatrådet, der taler om et behov som noget, der måske ikke er tilkendegivet i forbindelse med rockerkriminalitet, noget, som ikke er opfyldt, og som kan rejse tvivl om, hvorvidt nødvendigheden af dette lovforslag eksisterer.
Nanna Westerby (SF), 2010-01-27:
Set i lyset af at regeringen ikke engang har opfyldt trepartsaftalens mål om praktikpladser på den pædagogiske assistentuddannelse, social- og sundhedsassistentuddannelsen og social- og sundhedshjælperuddannelsen, er ministeren så ikke enig i, at det er utilfredsstillende, at de mange, der ønsker at få en uddannelse inden for SOSU-området, ikke kan være sikre på, at regeringens tidligere løfte om 1.000 ekstra pladser opfyldes?
Bjørn Elmquist (RV), 1997-10-23:
Men det viste sig så her i begyndelsen af oktober, at der var anledning til at beskæftige sig nærmere med udviklingen i privatforbruget, og derfor fremsatte regeringen efter modne overvejelser, uden at det dog tog lang tid, et forslag om det økonomiske indgreb, som senere hen skabte en vis dramatik umiddelbart før skolernes efterårsferie, hvor vi havde åbningsdebatten her i Folketingssalen.
Rune Lund (EL), 2006-02-08:
Men når man står og skal diskutere, hvad for nogle løsninger det så er, man skal gribe fat i, ville det jo være meget naturligt at gribe fat i den hetz mod indvandrere og flygtninge, som kører i øjeblikket, som har kørt i mange år, og som kører i form af det samarbejde, der eksisterer i dag mellem regeringen og Dansk Folkeparti.
Svend Aage Jensby (V), 1998-01-13:
Vi taler i dag om et nyt NATO, der har nedskåret sine styrker og militære potentiel enormt i Europa, ændret sin strategi til at blive en krisestyringsalliance, om man så må sige; der vil ikke blive placeret atomvåben eller udstationeret tropper i de nye lande under de nu kendte forhold.
Ida Auken (SF), 2008-12-16:
Her fik de at vide, at man ville vende tilbage til dem, og så vender ministeriet ikke tilbage, men oplyser efterfølgende Folketingets partier om, at man har holdt et møde, og at KL i øvrigt mener, at det, vi gør, er udmærket, hvilket jo er i direkte modstrid med sandheden.
Ulla Tørnæs (V), 2003-03-13:
Så vil jeg sige til hr. Carsten Hansen: Jeg kan ikke her i dag sige, hvad indholdet af ændringerne af loven vil omfatte, da det ikke er afgjort endnu. Som sagt har vi bedt parterne om at komme med et bud, og det bud skal kredsen - forligspartierne - naturligvis have lejlighed til at forholde sig til.
Torsten Schack Pedersen (V), 2012-02-28:
For Venstre er det afgørende, at vi fjerner enhver barriere, vi kan få øje på, for personer, der ønsker at vende tilbage til arbejdsmarkedet eller blive længere på arbejdsmarkedet, og det her forslag betyder altså, at det bliver lettere at vende tilbage til arbejdsmarkedet, hvis man har forladt det, så det ikke bliver reglerne om pension, der hæmmer folk i at gøre det.
Eva Flyvholm (EL), 2021-11-23:
For uanset om det så bliver branchen eller staten, der kommer til at betale i den sidste ende, hvis man skal til at lave det hele om og man skal betale en masse erstatninger for ulovlig praksis, så er det vel lidt noget værre noget at lave noget lovgivning, som med så stor sandsynlighed ikke virker.
Anders Kronborg (S), 2020-12-10:
Det er noget, som forbrugerne efterspørger, og det er noget, som udlandet efterspørger – i forhold til den danske eksport giver det mange skatteindtægter – og jeg er slet, slet ikke i tvivl om, at økologien kan være med til, at vi kommer i mål med de store klimaambitioner, som vi har omkring 70-procentsreduktion af drivhusgasudledning inden 2030.
Per Stig Møller (KF), 1999-11-23:
Vi er også indstillet på at se på udviklingen af civilsamfundene sydpå, hvortil de fleste af vore bilaterale midler jo går, og vi skal i den forbindelse fastholde vore krav til fattigdomsbekæmpelse, menneskerettigheder, demokratiudvikling og ikke mindst kvindernes inddragelse i udviklingen, for uden denne inddragelse får man slet ikke den ønskede udvikling.
Torben Hansen (S), 2009-01-22:
Når man fra regeringens side siger nej til SCR-katalysatorer - som man for øvrigt har fået monteret på busserne i Beijing med dansk teknologi op til OL, mens man herhjemme i København, Århus, Odense, Aalborg, Herning, Randers og Ikast åbenbart ikke kan få eftermontering af SCR-katalysatorer - er det så noget, ministeren har fået clearet af med sundhedsministeren?
Lars Løkke Rasmussen (V), 2009-10-21:
Den indsats, der ydes i øjeblikket af den danske regering, i øvrigt i tæt samarbejde med FN's kontor i Bonn og også med FN i New York, er jo i et offensivt stykke diplomatisk arbejde over for en række hovedaktører rundtomkring i verden at afdække positioner og få et indtryk af, hvor det så er, at vi, når det kommer til stykket, eventuelt kan komme med konkrete udspil eller andet, der fremmer sandsynligheden for, at vi får en god aftale i København.
Sofie Lippert (SF), 2023-10-12:
Høringsnotatet siger meget klart, at det ikke reguleres i den her lov, og det er jo sandt nok, men måske bør vi overveje, om vi i højere grad skal tage stilling til de klimakonsekvenser, der er i de lovforslag, der egentlig ikke føles som klimaforslag, men som alligevel kan resultere i en øget trafik.
Troels Lund Poulsen (V), 2016-05-13:
Jeg er meget optaget af nogle af de, synes jeg, spændende tanker, man fra norsk side har gennemført, og jeg er af den opfattelse, at der bestemt er grund til at lytte til, hvad der sker, ikke mindst i Danmarks nærområde, og derfor kommer jeg også til i det udspil, jeg kommer med i efteråret, at lade mig inspirere mig af andre lande.
Nadeem Farooq (RV), 2011-11-25:
Jeg mener faktisk, at man skal have en strategi, der går på to ben, som handler om her og nu at bekæmpe arbejdsløsheden, men som også handler om at vise rettidig omhu, så vi kan tilvejebringe et tilstrækkeligt arbejdsudbud for på den måde også at sikre, at vi har et velfærdssamfund i fremtiden.
Erling Bonnesen (V), 2024-05-17:
Der er klimatilpasningsplan nr. 1 – der kommer mere; det er vi helt sikre på – kystpuljen, stormflodspuljen, og at staten også kan hjælpe med praktiske ting som kort, data og vejledning, sådan at vi kan få tingene til at gå i hak, både i forhold til det, som vi har ansvaret for her fra Folketingets, statens og regeringens side, som ministeren også allerede fint har redegjort for, og så det sammen med de lokale myndigheder, kommunerne og i sidste ende selvfølgelig også borgerne, som på forskellig måde udsættes.
Per Dalgaard (DF), 2004-05-06:
Men netop fordi vi ikke har fået afprøvet nogen af de grænser, er det jo rent faktisk sådan i dag, at alt er tilladt, fordi det ikke er forbudt, og det er en af de største trusler, demokratierne står over for, specielt i den her tid, hvor der nogle, som overhovedet ikke helmer, før de får fremført deres synspunkter og deres måde at ville indrette et samfund på. Her tænker jeg igen på f.eks. Hizb-ut-Tahrir.
Karsten Lauritzen (V), 2017-02-21:
Og den kritik, der her er fremført, er jo ikke imødekommet hundrede procent, men vi har fundet en løsning, som jeg tror gør, at man opretholder det, der er det politiske ønske med forslaget, samtidig med at man sikrer nogle færre overgangsregler for dem, der nu har investeret i et K/S-projekt, i forventning om at reglerne er, som de nu var – og de får den sikkerhed, som de også er berettiget til.
Morten Messerschmidt (DF), 2007-03-14:
Det er jo sådan, at der sidste år faldt en opsigtsvækkende dom ved EF-Domstolen, som fuldstændig ændrede på det traktatgrundlag, som vi hidtil har kendt i forhold til det retslige samarbejde, hvor man sagde, at det nu var muligt inden for det overstatslige samarbejde, søjle 1samarbejdet, også at vedtage retslige retsakter, altså strafferetlige retsakter.
Margrete Auken (SF), 2002-02-07:
For pinsepakkens vedkommende var det Ringbanen, og det var udbygningen København-Svendborg, som var de tungeste ting af det, og i finanslov 2000 var det altså alle de gamle regninger for forsømmelserne i årene før, først og fremmest banelegemet, men det var lokoløsningen, så var det lånefinansieringen af togene, og så var der en række nærbaneting, som jeg kan forstå at man også kører igennem nu.
Villy Søvndal (SF), 2009-05-27:
Det kan man have forskellige opfattelser af, og jeg kender godt hr. Simon Emil Ammitzbølls synspunkter med hensyn til flad skat og sådan noget, og jeg ved, at han ikke er bekymret over den ulighed, der følger i kølvandet på det – sådan er vi jo forskelligt indrettet.
Pernille Rosenkrantz-Theil (S), 2022-01-11:
Der er rigtig meget i folkeskolereformen, som åbenlyst overhovedet ikke har levet op til de mål, der var med den, men lige præcis i forhold til det, der handler om bevægelse, kan man faktisk isolere det og se, at der rent forskningsmæssigt er en sammenhæng mellem det at bevæge sig og trives.
Søren Søndergaard (EL), 2003-04-29:
Det, der er det store problem, hvis de vælger den løsning, der hedder at øge antallet af langtrækkende atommissiler og oprustede på det område, er jo den konsekvens, det vil have for regionen, og det synes jeg overhovedet ikke at den radikale ordfører forholder sig til. Den nuværende udenrigsminister var med, da vi var i Indien, og lyttede også til de folk, der stod bag det indiske atomvåbenprogram.
Martin Lidegaard (RV), 2012-01-27:
Lad mig også takke mange gange for ordførernes bemærkninger og generelt positive tilslutning til lovforslaget, der jo, som flere har været inde på, vedrører to forhold, nemlig tvungen iblanding af biobrændstoffer i landtransporten og udpegning af områder til statsligt udbud af store havvindmøller.
Henrik Rasmussen (KF), 2010-01-28:
Derudover mener jeg slet ikke, at vi her kan udføre det foreslåede, uden at vi bryder ind i det aftalesystem, som vi alle er stolte af, og som vi gerne vil bevare, eftersom dette emne givetvis vil blive en del af forhandlingerne mellem KL og regeringen ved næste kommuneaftale.
Line Barfod (EL), 2010-07-02:
Men det er altså det, som Dansk Folkeparti og regeringen åbenbart synes: Vi skal have rigtig mange her i landet, som er på det grå arbejdsmarked, for argumentet om, at det at skære i forhold til de arbejdsløse giver flere arbejdspladser, holder jo kun, hvis man siger, at det ikke skal være arbejdspladser på overenskomstmæssige løn- og arbejdsvilkår, og hvis det, man reelt ønsker, er, at der skal være løntrykkeri i stort omfang.
Lene Espersen (KF), 2007-12-05:
Der er ikke noget, der sådan er juridisk dokumenteret, men jeg har bedt Rigsadvokaten gennemgå såvel voldssager som drabssager, og det er med henblik på at undersøge, om det fænomen, som fru Marlene Harpsøe her nævner, er et, der rent faktisk forekommer, nemlig at der simpelt hen er en rabat alene på grund af de ægteskabelige forhold.
Mette Gjerskov (S), 2006-04-27:
Derfor undrer det mig, at det er sådan, at fru Mette Gjerskov lige præcis i dag, hvor vi har en vigtig debat om hele problemstillingen, åbenbart er faldet lidt i staver på stolen her i Folketingssalen, for fru Mette Gjerskov har åbenbart slet ikke lyttet til min tale, hvor jeg opregnede det ene konkrete initiativ efter det andet, som Dansk Folkeparti og regeringspartierne nu er i gang med at iværksætte – det ene konkrete forslag efter det andet!
Peter Hansen-Nord (V), 1999-03-04:
Og det er ikke bare Tjernobyl, hvor vi er alle sammen er enige i, at der skal et shelter omkring, og at det skal lukkes for evigt, imod at man hjælper dem med at færdiggøre de to reaktorer i Ukraine, de såkaldte K2 og R4, det er også Ignalina og andre reaktorer, som står i vores umiddelbare nærhed, inden for ca. 1.000 km, som i hvert fald er af dårlig standard, og som bør opgraderes hurtigst muligt.
Christian H. Hansen (DF), 2000-04-14:
Nogle mennesker er født med et handicap, andre får måske et handicap ved f.eks. en ulykke eller sygdom, men uanset årsagen hertil må det være rigtigt, at man sikrer, at studerende kan gennemføre den uddannelse, de er optaget på, uanset hvad det er for en funktionsnedsættelse, der er sket.
Trine Pertou Mach (EL), 2025-05-02:
Ruslands invasion af Ukraine i 2022 har kun øget den globale atomtrussel, og i en tid med stigende internationale spændinger, ustabilitet og mangel på forudsigelighed er det bydende nødvendigt, at stater, der tror på den globale retsorden baseret på regler og aftaler, står sammen om at udbygge og styrke de traktater, der kan sikre en mere fredelig og afspændt verden.
Susanne Clemensen (CD), 1998-12-04:
Og så har vi fuld tillid til, at direktøren for Arbejdsløshedsforsikringen forstår, at man selvfølgelig må være lydhør over for folk i det tidsrum, som vi her taler om, indtil vi har fået den resterende del af denne nye tilbagetrækningsordning på plads.
Mette Gjerskov (S), 2010-10-06:
Spørgsmålet lyder: Når ministerens egne miljøcentre har vurderet, at der er behov for at reducere med 30.000 t kvælstof for at leve op til EU-reglerne, hvordan hænger det så efter ministerens opfattelse sammen med, at ministeren kun lægger forslag frem om en reduktion på 9.000 t – altså mindre end en tredjedel af EU's krav?
Karen Hækkerup (S), 2011-12-14:
Det tror jeg sådan set også vi kan ved lige præcis at satse på det, der er punkt to i partnerskabsaftalen, nemlig at sørge for, at det er de indsatser, der virker, der kommer til at sprede sig, sådan at vi ikke har mange indsatser, der fægter i alle mulige retninger, men at vi har fokus på det, som vi ved har effekt.
Jesper Langballe (DF), 2008-04-08:
Og jeg vil sige om den grundige drøftelse, at når man bestiller juristerne til at lave et responsum om suverænitetsafgivelse, som juristerne udmærket godt ved - det ligger i selve opgavestillelsen hvordan skal se ud, og når hr. Svend Aukens siger: Vi er sandelig meget i tvivl, vi er stadig i en overvejende fase, så tror jeg ærlig talt, at alle her i Danmark er klar over, at hr. Svend Auken udmærket lige fra starten vidste, hvad han ville stemme til det her, men det ser pænt ud, når man har en masse modstandere i et parti blandt vælgerne, at sige, at man har overvejet frem og tilbage, men nu er man klar over, hvad man vil stemme. Hvordan kan jeg nu sige det her så sikkert?
Poul Nielson (S), 1997-10-30:
Jeg ville have kunnet forstå det, hvis der havde været et eller andet aktuelt, man kunne have kastet sig over, men der er altså en normal og velfungerende samarbejdssituation med Rigsrevisionen, som jeg i øvrigt mener er en fortræffelig institution, som jo foretager en efterfølgende revision, og som har særlige vinkler, men hvor tingene fungerer glimrende.
Elisabeth Arnold (RV), 1998-06-10:
Folketingets Europaudvalg er uden sammenligning et af de mest gammeldags udvalg: Dér har vi ikke engang kunnet bruge båndoptagere, når vi skal lave referat, men støtter os stadig væk til en stenograf, fordi Europaudvalgets medlemmer ikke har tillid til moderne teknik såsom båndoptagere.
Marlene Harpsøe (DF), 2009-12-08:
For hvis vi i Danmark kan forbyde flerkoneri, og hvis Venstre og regeringen bakker op om, at vi har et forbud mod flerkoneri, hvorfor kan regeringen og Venstres ordfører så ikke også være med til at bakke op om Dansk Folkepartis beslutningsforslag og være med til at forbyde burkaen og niqabben?
Frank Jensen (S), 1999-11-16:
Det spørgsmål er indgået i debatten i offentligheden og i medierne, og jeg vil selvfølgelig også bede Justitsministeriets Kontor for Indfødsret om at drøfte med Folketingets Indfødsretsudvalg, om det giver anledning til, at vi skal have et lignende vandelskrav her.
Marcus Knuth (V), 2017-06-02:
Bare for at komme med et lille eksempel fra Lolland, hvor vi har Vestas, som har åbnet en kæmpe afdeling, vil jeg sige, at sidst jeg var i dialog med dem, manglede de 70 medarbejdere, og det var altså på tværs af forskellige niveauer, og de håber at kunne tiltrække fra udlandet.
Søren Pape Poulsen (KF), 2016-10-28:
Det vil jeg så heller ikke bestræbe mig på at prøve at gøre andet end at sige, at stalking er alvorligt, det skal man anstrenge sig for at mene det modsatte om, og at det forslag her om muligheden for det såkaldte strakstilhold giver rigtig god mening.
Peter Skaarup (DF), 2001-10-25:
Det er egentlig skægt nok, at fru Birthe Rønn Hornbech kom med det indlæg, for jeg havde egentlig håbet, at fru Birthe Rønn Hornbech ville svare på et spørgsmål, der kom til mig fra hr. Keld Albrechtsen, nemlig om Venstre har en ansat, der hedder Eyvind Vesselbo, for det vil jeg meget nødigt komme ind på.
Knud Kristensen (KF), 2008-03-28:
Med hensyn til jobklausulerne her vil jeg sige, at hvis det viser sig, at der er nogle begrænsninger, der gør, at det kan gøres bedre, er vi helt klar til at tage debatten under vores videre udvalgsarbejde, men som jeg ser lovforslaget her, er der jo mulighed for, at man kan indgå de jobklausuler, og det er åbne jobklausuler i forhold til virksomheder og medarbejdere.
Rune Lund (EL), 2018-12-19:
Det vil sige, at hvis man går ind og laver i øvrigt fornuftige afgiftsændringer eller -stigninger, som skal påvirke forbruget i en mere fornuftig retning, bliver man nødt til samtidig at lave nogle kompenserende tiltag i skattepolitikken eller forhøje den grønne check, sådan at det ikke kommer socialt ud af balance.
Søren Pape Poulsen (KF), 2017-05-16:
Indføres der et nyt obligatorisk punkt, som udelukkende handler om lovforslagets konsekvenser for FN's verdensmål og Parisaftalens klimamål, vil det give anledning til spørgsmål om, hvilke andre tværgående spørgsmål der også bør optages som særskilte punkter i bemærkningerne til et lovforslag.
Sophie Løhde (V), 2010-11-05:
Til gengæld er det vigtigt at pointere, at det naturligvis fremadrettet fortsat er vigtigt at prioritere forskningsindsatsen på det kommunale og regionale område, og med lovforslaget foreslås det derfor også, at finansieringen af Momsfondets nuværende tilskud til forskningsinstitutionerne Anvendt Kommunal Forskning, Dansk Sundhedsinstitut og Det Kommunale og Regionale Evalueringsinstitut ikke bortfalder, men i stedet foreslås omlagt, så finansieringen sker via finansloven i 2011, svarende til fondets nuværende tilskud til AKF, KREVI, DSI og de to lønningsnævn.
Steen Gade (SF), 2006-02-01:
Her er det jo, at det her forslag peger på, at en afvikling af jagten på skydefugle skal følges af en mere intensiv opbygning af biotoper også for de fuglearter, vi her snakker om, så det naturlige jagtoverskud faktisk kan blive større i de kommende år, end det er muligt at få det i dag.
Jann Sjursen (KRF), 2003-09-09:
For den måde, som regeringen har valgt at forvalte det forlig, der er omkring flere i arbejde på, betyder jo i virkeligheden, at vi får en polemik uden lige om, hvorvidt der har været tale om forligsbrud eller ej, hvor det, regeringen i hvert fald som en umiddelbart tillidsskabende foranstaltning kunne have gjort, var at lægge tingene frem for forligspartnerne.
Hans Kristian Skibby (DD), 2023-05-16:
Netop fordi forslagsstillerne jo også tænker, at redegørelsen efterfølgende skal sendes i høring hos både kommuner og interesseorganisationer, hele vejen rundt, så giver det faktisk rigtig god mening, altså ud fra, at vi jo faktisk har set eksempler på, at det ikke altid er den rigtige embedsførelse, der er i forhold til eksempelvis miljøgodkendelser.
Erling Bonnesen (V), 2009-03-12:
Jeg skal undlade at gå ind og redegøre for alle de forskellige ting, som vi tidligere har været inde på, og blot stille et enkelt spørgsmål, og det er: Hvis vi helt konkret sætter fokus på, hvad det er, regeringen har gang i lige nu før forhandlingerne med kommunerne med hensyn til at få forøget anlægsaktiviteterne, få givet et boost til den kommunale økonomi og dermed også til beskæftigelsen, er den radikale ordfører så ikke enig i, at det er et godt tiltag?
Bjørn Brandenborg (S), 2025-12-02:
Det er vel derfor, at der har stået folk i den her Folketingssal og syntes, at det var fuldstændig urimeligt, at der var boligorganisationer rundtomkring i Danmark, der fik mulighed for at søge en tryghedspulje om at opsætte et par tryghedsskabende kameraer i boligområder, hvor folk gerne vil have det.